Anders Rønnow Klarlund

Anders Rønnow Klarlund (født 28. mai 1971) er en dansk filmregissør, filmmanusforfatter og forfatter av kriminalromaner.

Filmkarriere 
Hans debutfilm var den politiske thrilleren Den attende, som han både skrev manus til og regisserte. Filmen hadde premiere i 1996.

På 1990-tallet utviklet han seg til en av dansk films sentrale, unge regissører, og i 2004 regisserte han Strings, et drama med marionetter (tråddukker) i alle rollene, basert på sitt eget manus. Da filmen hadde premiere i Danmark etter å ha høstet ros på utenlandske kinoer i ett års tid, kalte anmelderen i Jyllandsposten den for en «en teknisk bedrift og en stor visuel oplevelse» men mente også at filmen var skjemmet av «et højstemt og klichéfyldt manuskript». Strings var en samproduksjon mellom selskaper i Danmark, Norge, Sverige og Storbritannia.

Han markerte seg som en filmskaper som gjennomgående utfordret konvensjonene og laget filmer som brøt sjangergrensene for å si noe vesentlig om samfunnet og samtiden, Dette var tilfellet med så vel dukkefilmen Strings fra 2004, som med den politiske satiren Hvordan vi slipper af med de andre fra 2007.

I 2012, få dager etter premieren på The Secret Society of Fine Arts, kunngjorde han i et innlegg i det danske filmmagasinet Ekko at han ikke lenger ville fortsette å lage film, fordi det danske filmmiljøet var ødelagt av markedstilpasningen som ikke minst produksjonsselskapet Zentropa etter hans mening var eksponent for. Artikkelen han publiserte i Ekko bar overskriften Farvel til filmen. Hans siste film tematiserte hvordan spektakulære terrorhandlinger setter også visuelle og estetiske spor etter seg, og inkorporerte en kritikk mot massemediene som går terroristenes ærend ved ukritisk å videreformidle bildene av terrorgjerningene og deres skadevirkninger.

Filmografi 
1996 – Den attende (manus og regi)
1997 – Fusion (tv-film; regi)
1999 – Taxa (tv-serie; regiansvar på 3 episoder)
1999 – Besat (manus og regi)
2000 – Ved verdens ende (manus og regi)
2004 – Strings (manus og regi)
2007 – Hvordan vi slipper af med de andre (manus og regi)
2012 – The Secret Society of Fine Arts (manus og regi)

Forfatterkarriere 
Klarlund debuterte som krimforfatter i 2010, da han sammen med Jacob Weinreich utga boken Den sidste gode mand under det felles forfatterpseudonymet «A.J. Kazinski». Forfatterduoen har sammen etablert Forlaget Kazinski, der de også utgir bøker under pseudonymet «Anna Ekberg».

Bibliografi (sammen med Jacob Weinreich) 
 2010 – Den sidste gode mand
 2012 – Søvnen og døden
 2013 – En hellig alliance
 2014 – Forfølgerne (2014)
 2015 – Den Genfødte Morder
 2016 – Drømmetyderens Død
 2017 – Miraklernes nat

Referanser

Eksterne lenker 
 

Danske filmregissører
Danske manusforfattere